Diari Oficial de la Generalitat Valenciana


Sumari del DOGV 3392, del 14-12-1998 (1998/10970)

DECRET 192/1998, de 30 de novembre, del Govern Valencià, d'ordenació de la Comissió Valenciana de Tuteles i Defensa Judicial d'Incapacitats.
--------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/11/30/192**

### Versions

 01/01/2018 - Actualitat  05/10/2011 - 31/12/2017  Text inicial: 14/01/1999 - 04/10/2011 

### Dades del document

Número de DOGV
:   3392

Data del DOGV
:   14-12-1998

Secció del DOGV
:   I. DISPOSICIONS GENERALS

Número del document
:   1998/10345


Data del document
:   30-11-1998

Organisme emissor
:   Conselleria de Benestar Social

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Disposició derogada 01.01.2018**

 

**Decret 192/1998, de 30 de novembre, del Consell, d'ordenació de la Comissió Valenciana de Tuteles i Defensa Judicial de Persones Majors amb Facultats i Capacitat Limitada.** ****[1]****

 

**[(DOCV núm. 3392 de 14.12.1998)](http://www.docv.gva.es/datos/1998/12/14/pdf/1998_X10859.pdf)** **Ref. 3035/1998**

 

La Comissió Valenciana de Tuteles i Defensa Judicial d'Incapacitats és un òrgan de caràcter interdepartamental, dependent, en el moment de la seua creació, de la Conselleria de Treball i Afers Socials, i que està regulada en el Decret 142/1992, de 30 de juliol, del Govern Valencià, amb funcions en l'exercici dels càrrecs tutelars assignats pels òrgans judicials sobre persones presumptament incapaces o declarades incapacitades per resolució judicial.

L'actual estructura del Govern Valencià i la creació de la Conselleria de Benestar Social, el Reglament Orgànic i Funcional de la qual va ser aprovat pel Decret 37/1997, de 26 de febrer, del Govern Valencià, departament que assumeix les competències que en matèria d'acció social tenia assignades l'anterior Conselleria de Treball i Afers Socials, fa necessària l'ordenació dels òrgans interdepartamentals que actuen sota la seua dependència.

A més, l'experiència acumulada en els anys de funcionament d'aquesta Comissió fa palesa la necessitat d'actualitzar la regulació del citat òrgan i de corregir-ne les llacunes i les deficiències.

L'increment dels càrrecs tutelars assignats per tots els òrgans judicials de la Comunitat Valenciana, especialment la designació de la Generalitat Valenciana com a defensora judicial de presumptes incapaços en processos declaratius ordinaris de menor quantia d'incapacitació, fonamentats en l'article 207 del Codi Civil, les administracions cautelars de béns ordenades com a mesura protectora del patrimoni del presumpte incapaç, i l'increment de càrrecs de tutor i de curador davant de l'absència o de les inhibicions de familiars, motiven la necessitat d'ordenació d'aquest òrgan col•legiat amb l'ampliació o la substitució dels membres que el componen, de manera que totes les entitats públiques amb responsabilitat i els departaments implicats estiguen presents en la presa de decisions i la planificació de l'activitat d'aquest òrgan.

D'altra banda, l'ordenació d'estructures funcionals que exerciten correctament aquestes responsabilitats i coordinen els recursos existents o que procuren els necessaris per a un exercici adequat, fa convenient la disposició d'equips tècnics centralitzats en l'àmbit proporcional, que coordinen la seua activitat amb les àrees d'atenció primària, tant de serveis socials com de salut, dotant, per a això, els serveis territorials corresponents dels mitjans materials i personals necessaris per a un adequat exercici dels càrrecs que assumisquen.

En virtut de tot això, a proposta de la consellera de Benestar Social i amb la deliberació prèvia del Govern Valencià, en la reunió del dia 30 de novembre de 1998,

 

DECRETE

 

**Article 1. Competència de la Comissió** ****[2]****

La Comissió Valenciana de Tuteles i Defensa Judicial de Persones Majors amb Facultats i Capacitat Limitada, òrgan de caràcter interdepartamental, sense personalitat jurídica pròpia, adscrit a la conselleria competent en matèria de benestar social, és l'òrgan encarregat de salvaguardar els drets de les persones subjectes a càrrecs tutelars per la Generalitat, i la coordinació dels recursos públics i privats disponibles, per a un exercici correcte dels càrrecs tutelars que siguen assignats pels òrgans judicials de la Comunitat Valenciana, respecte de persones majors d'edat que hi resideixen

 

**Article 2. Funcions** ****[3]****

Són funcions de la Comissió Valenciana de Tuteles i Defensa Judicial de Persones Majors amb Facultats i Capacitat Limitada:

1. Coordinar els recursos existents de les distintes administracions públiques i departaments implicats, amb la finalitat d'aconseguir un major aprofitament i eficàcia en la seua utilització.

2. Instar a les diferents institucions, organismes o entitats la creació de nous recursos en cas de posar-se de manifest la insuficiència dels existents, o d'identificar-se necessitats no cobertes pels servicis ja creats.

3. Establir directrius d'actuació dels equips tècnics de les direccions territorials de la conselleria competent en matèria de benestar social en l'exercici dels càrrecs tutelars.

4. Adoptar o proposar als òrgans competents totes les mesures que tinguen relació directa amb les funcions que la Comissió té encomanades.

5. Encomanar a persones, entitats tutelars i fundacions assistencials determinades facultats i funcions que siguen delegables, en relació a persones físiques o grups específics de persones amb capacitat limitada per a promoure la seua millor inserció en la societat i l'adquisició o recuperació de la seua capacitat.

6. Instar als òrgans competents la formalització de protocols o convenis de col•laboració amb institucions públiques o privades per al compliment dels seus fins.

7. Promoure el desplegament normatiu en les matèries relacionades amb l'objecte del present decret, i també la participació ciutadana en els termes que preveu la Llei 11/2008, de 3 de juliol, de la Generalitat, de Participació Ciutadana de la Comunitat Valenciana, i en la seua normativa de desplegament.

8. Proposar al Consell les mesures que considere més adequades per a l'eficaç compliment dels objectius, i també exposar les necessitats pressupostàries o econòmiques imprescindibles o convenients per a tal fi.

 

**Article 3. Composició i estructura organitzativa** ****[4]****

1. La Comissió Valenciana de Tuteles i Defensa Judicial de Persones Majors amb Facultats i Capacitat Limitada tindrà la composició següent:

a) El president de la Comissió, que serà el titular de la conselleria amb competències en benestar social, o persona en qui delegue.

b) Vocals

1r. El o els titulars de les secretaries autonòmiques competents en matèria de família i dependència, que exerciran la vicepresidència.

2n. El o els titulars de les direccions generals competents en matèria de persones amb discapacitat, família, dona i majors.

3r. El titular de la direcció general competent en matèria de justícia.

4t. El o els titulars de les direccions generals competents en matèria d'assistència sanitària, salut mental i drogodependències.

5é. El titular de la sotssecretaria de la conselleria competent en matèria d'economia, indústria i comerç.

6é. Els titulars de les direccions territorials competents en benestar social.

c) El secretari de la Comissió, amb veu i sense vot, serà un tècnic de la direcció general competent en matèria de persones amb discapacitat, amb categoria de subdirector general o de cap de servici, designat per la Presidència de la Comissió.

d) Els membres de la Comissió podran delegar la seua assistència en altres membres del seu departament o centre directiu, amb rang mínim de cap de servici. L'esmentada delegació haurà de ser expressa per a cada sessió i comunicada a la Secretaria de la Comissió amb una antelació mínima de 48 hores.

2. La Comissió Valenciana de Tuteles i Defensa Judicial de Persones Majors amb Facultats i Capacitat Limitada disposarà d'un Comité Tècnic, que assistirà la Comissió en les seues funcions i en la preparació dels seus treballs.

El Comité Tècnic estarà integrada per les persones següents:

a) El titular de la direcció general competent en matèria de persones amb discapacitat, que exercirà com a president.

b) Els titulars de les direccions territorials de la conselleria competent en matèria de benestar social, que actuaran com a vocals.

c) El secretari de la Comissió posseirà la secretaria del Comité Tècnic

 

**Article 4. Funcionament** ****[5]****

1. La Comissió es reunirà en Ple amb caràcter ordinari almenys una vegada a l'any, i amb caràcter extraordinari a petició de la presidència o d'un terç dels seus membres.

2. El Comité Tècnic es reunirà amb caràcter ordinari cada sis mesos, i amb caràcter extraordinari quan ho establisca la presidència, per si o a petició de la majoria dels seus membres.

3. La Comissió Valenciana de Tuteles i Defensa Judicial de Persones Majors amb Facultats i Capacitat Limitada se subjectarà, en el seu funcionament, a les normes del capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

 

**Article 5. Acords**

Els acords adoptats per la Comissió tindran eficàcia directa per als òrgans o les entitats de l'administració valenciana, i hauran de retre compte a la Comissió de les mesures adoptades en el termini màxim de 15 dies.

 

**Article 6. Assumpció de càrrecs tutelars** ****[6]****

La representació de la Comissió Valenciana de Tuteles i Defensa Judicial de Persones Majors amb Facultats i Capacitat Limitada l'exercirà el director o la directora territorial de la conselleria competent en benestar social, dins el seu respectiu àmbit territorial, que assumirà aquells càrrecs que li assignen els òrgans judicials de la Comunitat Valenciana, previ estudi per l'equip tècnic corresponent.

Assumirà, en nom de la Generalitat, els càrrecs que li siguen assignats pels òrgans judicials de la Comunitat Valenciana, de persones presumptes incapaces en processos d'incapacitació, i de persones judicialment incapacitades faltats de familiars que puguen assumir el càrrec, i també d'aquelles els familiars de les quals, obligats a la seua delació, hagen excusat el càrrec de conformitat amb el que establix la legislació civil vigent.

Així mateix, també assumirà els càrrecs en els supòsits de desaparició o remoció del càrrec tutelar quan este fóra exercit per persona física o juridicoprivada, i sempre que no existisca un altre ens públic que, per la seua competència i relació amb l'incapaç, poguera exercir el càrrec.

L'acceptació dels càrrecs es realitzarà en nom de la Generalitat, única institució amb personalitat jurídica per a l'assumpció dels càrrecs tutelars.

La conselleria competent en benestar social podrà, per raons d'agilitat i eficàcia, i a petició del seu director o directora territorial, habilitar el personal de l'equip tècnic per a l'acceptació, en representació de la Generalitat, de càrrecs referents a presumptes incapaços, en els procediments judicials de modificació de la capacitat de les persones

 

**Article 7. Unitat Tècnica de Tuteles**

En cada direcció territorial de Benestar Social hi haurà un equip tècnic, el qual conformarà la Unitat Tècnica de Tutela, amb rang de secció, assistit per tècnics i tècniques, lletrats i lletrades i personal administratiu necessari per a l'exercici de les seues funcions.

Aquesta unitat ordenarà i executarà directament les funcions de representació i d'administració derivades de l'exercici dels càrrecs tutelars, tant en l'esfera personal i assistencial com en la patrimonial, coordinant-se amb els equips de les àrees de salut, els equips municipals de serveis socials i la resta d'organismes i de centres del lloc de residència de la persona subjecta a càrrec tutelar.

 

**Article 8. Coordinació i seguiment** ****[7]******)**

La direcció general competent en matèria d'atenció a persones amb discapacitat portarà el seguiment de l'actuació de les unitats tècniques de tuteles existents en cada direcció territorial de la conselleria competent en matèria de benestar social, i es crearà una Unitat Tècnica de Coordinació, encarregada de prestar el suport tècnic necessari tant a la comissió com a les unitats tècniques de tuteles.

 

DISPOSICIONS TRANSITÒRIES

 

**Primera**

La Comissió haurà de constituir-se en el termini d'un mes des de l'entrada en vigor d'aquest decret.

 

**Segona**

La creació i dotació dels llocs de treball de l'equip tècnic serà efectiva a partir de l'exercici 1999, sempre que hi haja crèdit adequat i suficient.

 

DISPOSICIÓ DEROGATÒRIA

 

Queda derogat el Decret 142/1992, de 30 de juliol, del Govern Valencià.

 

DISPOSICIONS FINALS

 

**Primera** ****[8]****

Es faculta el titular de la Conselleria de Benestar Social perquè desplegue aquest decret.

 

**Segona**

Aquest decret entrarà en vigor al mes de la publicació en el Diari Oficial de la Generalitat Valenciana.

 

València, 30 de novembre de 1998

 

El President de la Generalitat Valenciana,

EDUARDO ZAPLANA HERNANDEZ-SORO

 

La Consellera de Benestar Social,

MARCELA MIRO PÉREZ 

 

 

---

****[1]****Redacció que dóna al Títol del present decret el **[Decret 136/2011, de 30 setembre](http://www.dogv.gva.es/va/disposicio?sig=010070/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010070/2011)**, del Consell, pel qual es modifica el Decret 192/1998, de 30 de novembre, d'ordenació de la Comissió Valenciana de Tuteles i Defensa Judicial d'Incapacitats (DOGV núm. 6622 de 04.10.2011) Ref. Base de dades 010070/2011.

****[2]****Redacció que dóna a l’article 1 el **[Decret 136/2011, de 30 setembre](http://www.dogv.gva.es/va/disposicio?sig=010070/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010070/2011)**.

****[3]****Redacció que dóna a l’article 2 el **[Decret 136/2011, de 30 setembre](http://www.dogv.gva.es/va/disposicio?sig=010070/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010070/2011)**.

****[4]****Redacció que dóna a l’article 3 el **[Decret 136/2011, de 30 setembre](http://www.dogv.gva.es/va/disposicio?sig=010070/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010070/2011)**.

****[5]****Redacció que dóna a l’article 4 el **[Decret 136/2011, de 30 setembre](http://www.dogv.gva.es/va/disposicio?sig=010070/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010070/2011)**.

****[6]****Redacció que dóna a l’article 6 el **[Decret 136/2011, de 30 setembre](http://www.dogv.gva.es/va/disposicio?sig=010070/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010070/2011)**.

****[7]****Redacció que dóna a l’article 8 el **[Decret 136/2011, de 30 setembre](http://www.dogv.gva.es/va/disposicio?sig=010070/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D010070/2011)**.

****[8]****Redacció que hi dóna el **[Decret 119/2000, de 25 de juliol](http://www.dogv.gva.es/va/disposicio?sig=2602/2000&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D2602/2000)**, del Govern Valencià, pel qual es modifiquen determinats decrets del Govern Valencià relatius a òrgans col·legiats en què participa la Conselleria de Benestar Social (DOGV núm. 3811 de 09.08.2000) Ref. Base de dades 2602/2000.


Còpia Permalink ELI